4 dood ná motor in ongelukstoneel inploegFoto: ER24 Vier mense is Woensdagaand dood en 14 ander beseer in ’n voorval op die N4 buite eMalahleni (Witbank), Mpumalanga. Volgens ’n ER24-verklaring is nooddienste Woensdagaand omstreeks 19:00 na die toneel ontbied waar hulle ’n motor en ŉ taxi aangetref het. Beseerdes het verspreid rondom die wrakke op die grond gelê. Die taxi het glo ’n voetganger raakgery en toe van die pad afgetrek. Die passassiers het uit die taxi begin klim toe hulle deur ’n aankomende motor getref is. Twee vroue en ’n man is weens noodlottige beserings op die toneel dood verklaar. Nog ’n vrou is op die toneel in ’n kritieke toestand gevind. Sy is na die naaste hospitaal gehaas, maar het op pad aan haar beswerings beswyk. Minstens 14 mense het minder enstige beserings tydens die botsing opgedoen en is met ambulanse na verskeie hospitale in die area geneem. Die presiese omstandighede rondom die voorval word ondersoek.